GiliGold/VAD_KnessetCorpus huggingface dataset:
שלי יחימוביץ': דווקא כיוון שמדובר בתקופת בחירות.
נועה זלצמן: תודה רבה על קיום הדיון הזה.
שלי יחימוביץ': אז אני רוצה לנצל את ההזדמנות ולהודות לכן – נציגות לובי 99.
שלי יחימוביץ': סוגיית הלוביסטים היא סוגיה מחפירה לכנסת.
שלי יחימוביץ': העובדה שהם יושבים בלשכות שלהם, העובדה שחלק מחברי כנסת ניזונים אך ורק מהידע שהלוביסטים במירכאות כפולות ומכופלות מעניקים להם, זו תופעה שהחרידה אותי כשנכנסתי לכנסת, לא האמנתי שאני רואה את הדברים הללו – המעורבות שלהם בדיונים.
שלי יחימוביץ': הדבר שאתם בלובי 99 עשיתם הוא מעשה פרו-אקטיבי מעורר הערצה.
שלי יחימוביץ': פשוט הקמתם לובי של הציבור וזה דבר שהוא לא מובן מאילו, הוא חדשני ונועז והוא לא היה קודם.
שלי יחימוביץ': לא רק שהוא חדשני ונועז הוא גם תורם בצורה משמעותית לעבודת הכנסת וגורם למחוקקים להסתכל לעומק באופן מיטבי בצרכים של הציבור לעומת הצרכים של בעלי ההון שמיוצגים בידי הלוביסטים של בעלי ההון.
שלי יחימוביץ': הדבר הזה משפר את רמת הדיון בוועדות ברמה מאוד דרמטית.
שלי יחימוביץ': מעבר לרעיון הגאוני, אני חייבת לציין, יש כאן גם ביצוע.
שלי יחימוביץ': על כמה עומד מחזור הגיוס שלכם מהציבור בשנה האחרונה?
לינור דויטש: התקציב של 2019 עומד על מעל 2 מיליון שקלים נטו במימון המונים מהשקל הראשון עד האחרון.
שלי יחימוביץ': אז אני מסירה בפניכם את הכובע שאין לי.
שלי יחימוביץ': זו עבודה מדהימה.
נועה זלצמן: תודה רבה.
שלי יחימוביץ': גם הרעיון, גם הביצוע, גם ההשפעה על עבודת הכנסת.
שלי יחימוביץ': היכולת שלכם ליצור קשר עם חברי כנסת מכל קצוות הכנסת הפוליטית והתוצאות מרשימות ביותר.
שלי יחימוביץ': כיוון שאנחנו ביום האחרון של הוועדות בכנסת זו אז אני באמת רוצה להודות לכן באופן אישי על המפעל המפואר הזה.
שלי יחימוביץ': אני מקווה שהוא ימשיך לשגשג ולהצליח לטובת הציבור.
נועה זלצמן: אנחנו נעבוד קשה על מנת שיצליח.
שלי יחימוביץ': תודה רבה, עוד מישהו רוצה לומר דבר מה?
חנניה אפנג'ר: חנניה אפנג'ר, אני מנהל מחוז דרום באגף הרישוי במשרד התחבורה.
שלי יחימוביץ': איך הגעת לדיון הזה?
חנניה אפנג'ר: הזמינו אותי.
חנניה אפנג'ר: אגף הרישוי במשרד התחבורה עושה מאמץ כל הזמן להילחם בתופעת המאכערים.
חנניה אפנג'ר: ידנו כבולות כיוון שבג"ץ נגד שר התחבורה משנת 1981 קבע שבעקבות חופש העיסוק הם כן יכולים להמשיך לעבוד.
חנניה אפנג'ר: אבל, ביוזמה פרטית שלי, ב-2005 הייתי מנהל משרד הרישוי בחולון, וקבעתי שמאכערים יתקבלו רק אחרי שקיבלנו את כל האזרחים באותו היום.
חנניה אפנג'ר: זה כדי לאותת ליבואנים והיצרנים ששולחים אותם אלינו היום בתפקידי כמנהל מחוז דרום קבעתי שכל אזרח שבא למשרד הרישוי מתקבל באותו היום, מקבלי את כל הפניות באופן מלא.
חנניה אפנג'ר: מאכער – מקסימום בודקים לו את הרכב, את כל הניירת שלו הוא משאיר ומקבל אותה יום או יומיים אחרי.
חנניה אפנג'ר: זה קצת להציק, קצת לדחות אותם שלא יבואו אלינו יותר כי אנחנו יודעים מה בדיוק הם גורמים לנו ולעובדים ולאזרחים.
שלי יחימוביץ': אני חייבת לציין שממש במקרה חבר קרוב שלי סיפר לי אתמול על התנסות שלו במשרד הרישוי והוא היה מלא שבחים.
שלי יחימוביץ': הוא בדיוק תיאר את מה שאתה מתאר.
חנניה אפנג'ר: אני שמח שזה כך.
חנניה אפנג'ר: אני חייב לספר על רפורמה שאנחנו מנהלים בעניין: החלטנו שאם נוסע הרכב הוא זה שמעביר את המאכער אלינו, אז ניקח את כל נושא הרכב ונעביר אותו ליצרנים ולמתקינים המורשים ולא יעבירו אותו אלינו יותר.
חנניה אפנג'ר: כי זה מה שמושך את המאכערים אלינו.
חנניה אפנג'ר: אנחנו פועלים כבר שנתיים בעניין זה, הספקנו להעביר כבר מתוך כ-200 פעולות בערך 80 פעולות ליבואנים וזה מצמצם את הצורך במאכערים אצלנו.
חנניה אפנג'ר: אני מקווה מאוד שזה ימשיך להתרחב ושעד סוף שנת 2019 לא יהיו יותר מכאערים במשרד הרישוי, תודה רבה.
שלי יחימוביץ': יפה מאוד, כל הכבוד.
שלי יחימוביץ': אין ספק שיש לנקוט צעדים פרו-אקטיביים כדי לייתר את המאכערים.
שלי יחימוביץ': אני רוצה לשמוע התחייבות וסיכום קצר מהאוצר ומנציבות שירות המדינה.
שלי יחימוביץ': דודי קופל – אתה חושב שבתום שמונה חודשים של העמקה בחומר ודיון בכל הדילמות הקשות יש סיכוי שבקרוב אנחנו נשמע על הנוהל?
דודי קופל: אני מאוד מקווה שכן.
שלי יחימוביץ': במי זה תלוי, איפה זה תקוע?
שלי יחימוביץ': שנדע למי לפנות.
דודי קופל: זה בדיון בין הלשכה המשפטית לבין הגורמים המקצועיים במשרד.
שלי יחימוביץ': מה זה "הגורמים המקצועיים"?
דודי קופל: כל הגורמים המקצועיים במשרד, כל האגפים המקצועיים.
שלי יחימוביץ': כל אגפי משרד האוצר קשורים לזה?
שלי יחימוביץ': אתה יודע שבשעתו כשרני בלינקוב היה ממונה על התקציבים הוא הוציא הנחייה שאוסרת על פקידי האוצר להיפגש עם לוביסטים, חד-משמעית.
שלי יחימוביץ': הוא פשוט הוציא הנחייה כממונה על התקציבים.
שלי יחימוביץ': כל כך פשוט וקל, בלי להתפלסף.
שלי יחימוביץ': ובתקופה הזו באמת אף אחד לא נפגש עם לוביסטים.
שלי יחימוביץ': אבל אני מבינה שזה מורכב מדי.
שלי יחימוביץ': בקיצור, מתי אתם יכולים להעביר טיוטה?
דודי קופל: אני נזהר כיוון שלא הונחיתי ואיני רוצה להתחייב לגבי מועד ספציפי.
דודי קופל: כמובן שאעביר את מורת הרוח של הוועדה לממונים עלי.
שלי יחימוביץ': מורת הרוח גם תגיע אליכם בכתב.
שלי יחימוביץ': אתה באופן אישי תדאג לזרז את זה.
דודי קופל: בוודאי.
נועה זלצמן: נדאג גם להזכיר לו.
שלי יחימוביץ': עורך דין גיא דוד, קודם כל שבחים על מה שעשיתם.
שלי יחימוביץ': באמת קיבלנו כאן תוצר אמיתי, ברור לנו שישבתם ועבדתם על זה והתקדמתם.
שלי יחימוביץ': הערכה, מתי זה ייכנס לתוקף?
גיא דוד: זה מין תהליך חקיקה פנימי על כל המורכבות של זה.
גיא דוד: עם זאת, זה לא הליך חקיקה שמחייב הצבעה בשלוש קריאות בכנסת ולכן הוא הולך מהר יותר.
גיא דוד: אנחנו מחכים להערות אחרונות ואז אנחנו ננסח את הנוסח הסופי, הוא עובר להתייחסות של המשרדים עצמם ומהרגע שהוא מאושר הנציב חותם עליו והוא מתפרסם בתקש"יר.
גיא דוד: אני מעריך שמקצה לקצה זה יכול להיות שלושה חודשים.
גיא דוד: גם אנחנו נכנסים לתקופת בחירות, צריך להבין שכשיש בחירות לכנסת אגף המשמעת עובד קשה מאוד סביב כל מיני ענייני תעמולת בחירות וכולי וזה קצת דוחק אותנו הצידה, יש עוד משהו שהתובעת שמטפלת בנושא הזה כרגע מטפלת במשהו אחר חשוב ודחוף.
גיא דוד: לכן, איני יכול להתחייב שזה ייקח שלושה חודשים אבל זה סדר הגודל, במקביל העברנו את זה לנסח שינסח את הנוסח שיופיע התקש"יר כדי שלא נצטרך לחכות לסוף ואז להעביר אליו, אנחנו עובדים במקביל, אני מאמין שכשתהיה הכנסת הבאה כבר יהיה תקש"יר מעודכן.
שלי יחימוביץ': אוקיי, או שיחוקק חוק שמעצים את כוחם של הלוביסטים.
שלי יחימוביץ': לך תדע איזו כנסת תהיה.
גיא דוד: חקיקה זה לא בזירה שלנו.
שלי יחימוביץ': אני מסכמת: קודם כל, אנחנו נחכה להשלמות, בוודאי מהאוצר שלא עשה דבר, ונבקש מהם תשובות בצורה פעילה ונחכה גם כמובן להודעה שלכם בנציבות שירות המדינה – אנא עדכנו את הוועדה מתי עדכון התקש"יר נכנס לתוקף.
שלי יחימוביץ': עשיתם עבודה טובה ואני מודה לך על זה, הישיבה שקיימנו אז לא נפלה על אוזניים אטומות והשיגה תוצאות.
שלי יחימוביץ': כל הדברים הללו הם התחלה טובה אבל זה לחלוטין לא מספיק.
שלי יחימוביץ': יש לנו כאן תופעה קשה מאוד, מושחתת מאוד, מפלה מאוד, בדיוק כשם שהיא מפלה בנגישות לכנסת – לפחות עד הקמת לובי 99 – בין מי שיש לו ממון רב לשכור לוביסטים לבין 99% מהציבור שאין להם, נורא נורא פשוט.
שלי יחימוביץ': כאן נוצרת ההפליה בנגישות למשאבי המדינה.
שלי יחימוביץ': התופעה הזו דורשת עיון קצת יותר מדוקדק מאשר התפלפלויות משפטיות.
שלי יחימוביץ': בקשר לוועדת העיזבונות: קודם כל אני מודה לך כבוד השופטת שפינית מזמנך והגעת לוועדה.
שלי יחימוביץ': אני חושבת שזה היה חשוב.
שלי יחימוביץ': העובדה שמעכשיו תהיה לכם בקרה על מה הוגש באמצעות לוביסט ומה הוגש באמצעות פשוטי עם היא דבר שהוא טוב.
שלי יחימוביץ': כך לפחות אתם תוכלו לקבל מושג עלך ממדי התופעה.
שלי יחימוביץ': ועדיין, צריך לומר, אדם כזהב שהיה מנהל ועדת העיזבונות והוא חוזר אליה מהדלת הקדמית כמאכער הוא נהנה מיתרון עצום עוד לפני שבכלל דיברנו על הקשרים שיש לו בארגון.
שולמית דותן: אין לו קשרים בארגון.
יעל טייב: אין לו קשרים.
שלי יחימוביץ': בואו נניח - - -
שולמית דותן: אל תניחו הנחות לא נכונות.
שולמית דותן: זה פשוט חבל להכתים עובדי ציבור.
שולמית דותן: תלמיד חכם שדבק רבב בבגדו חייב מיתה.
שולמית דותן: לא לעשות את זה, אנשים נקיי כפיים.
שלי יחימוביץ': אבל גבירתי, אני אומרת שעוד לפני שהגענו לסוגיה הזו, ואני בניגוד אלייך לא יכולה להגיד שאף אחד בוועדת העיזבונות לא מכיר אותו ולא מדבר איתו.
שלי יחימוביץ': מצטערת – לא מקבלת את זה.
שלי יחימוביץ': אבל אני אומרת שגם אם נשים את זה בצד, עצם העבודה ארוכת השנים בתוך הוועדה הזו וההיכרות הכול כך עמוקה עם הנוסחים הראויים שהתקבלו והטפסים שצריך להגיש והמיומנות הנדרשת, נותנת יתרון מאוד גדול והבעיה שהיתרון הזה מקצה בין 25% ל-33% - - -
שולמית דותן: לא מכספי הוועדה.
שולמית דותן: הכספים שמשולמים למאכערים לא מכספי הוועדה.
שולמית דותן: כדי לממש את כספי התמיכה של ועדת העיזבונות הגופים צריכים להראות שקל כנגד שקל הוצאות שהוצאו בפועל וזה לא כולל את זה.
שלי יחימוביץ': גבירתי השופטת - - -
שולמית דותן: אם גוף רוצה להוציא כספים משלו – בבקשה.
שלי יחימוביץ': זמן הדיבור שלך הסתיים, אני מסכמת את הישיבה – אני מתנצלת.
שלי יחימוביץ': הדברים שאמרתי הם נכונים ומדויקים.
שלי יחימוביץ': ואם יש לגוף סכום מסוים למימון פעולותיו והוא קיבל מוועדת העיזבונות כך וכך והוא צריך להפריש 25% ממה שהוא קיבל לטובת האכער והוא לוקח את זה ממקום אחר של משאבים כספיים שלו אז זו סתם סמנטיקה שהוא משלם 25% לא על חשבון הכספים המגיעים מוועדת העיזבונות.
שלי יחימוביץ': אז הוא לוקח את זה ממקום אחר אבל זה בדיוק אותו דבר, סתם העברנו את השקל ממקום אחד למשנהו בדיוק בשביל הסיבה הזו – לשלם את דמי התיווך המפוקפקים הללו.
שלי יחימוביץ': בסוף זה פוגע במהות העניין, אם ועדת העיזבונות קיבלה החלטה מושכלת להעביר סכום מסוים לגורם מסוים כי הוא חשוב, כי הוא נכון, כי הוא ראוי, כי הוא תורם ובסוף אותו הגוף צריך להפריש 25% ממה שהוא קיבל לטובת מאכער אז זה מפספס את הרעיון המרכזי וזה לא משנה מאיפה הגוף הזה לוקח את השקל החסר.
שלי יחימוביץ': אני כן חושבת, כמו ששמענו כאן מנציג משרד הרישוי, שבמידה רבה מאוד תהליך הפישוט והפסקת האגדה הזו – לא אגדה אלא מציאות לצערי – שמאכער יביא יותר כסף ויש יותר סיכוי.
שלי יחימוביץ': ככל שהתהליך יהיה מפושט יותר, שקוף, ברור יותר לציבור אז תהיה פחות היזקקות לשירותי מאכערים כי בסופו של דבר הגוף הנתרם לא רוצה להשתמש בשירותי המאכער אלא לקבל את כל הכסת למימון פעולותיו.
שלי יחימוביץ': ברור שהרצון של האנשים שפונים הוא לקבל את סכום הכסף במלואו ולא לשלם הון עתק בדר אבל אני כן רואה כאן תחילתה, את מבינה שיש כאן תובנה שצריך לתקן פה משהו ואני מעריכה ומכבדת את זה.
שלי יחימוביץ': וגם אתכם אנחנו נמשיך לשאול שאלות ולהציק במהלך פגרת הבחירות, למרות שיש לנו עיסוקים פוליטיים רבים.
שלי יחימוביץ': אבל, בסופו של דבר פוליטיקה היא כלי לטיפול בעניינים של השקפת עולם ואינה מטרה בפני עצמה אז אנחנו נשתמש בכלים הפוליטיים והפרלמנטרים שיש לנו כדי לקדם מהלך זה.
שלי יחימוביץ': אני ממש מודה לך שבאת, אני מעריכה את זה.
שלי יחימוביץ': לא חשבתי שתבואי ואני מעריכה את זה.
שלי יחימוביץ': דני זמיר, אתה רוצה לומר משהו לסיום?
דני זמיר: אני רואה שאנחנו מסיימים באווירה של תיקון.
שלי יחימוביץ': יפה, סיימנו בנימה אופטימית.
שלי יחימוביץ': תודה רבה לכולם
יולי יואל אדלשטיין: נקבל בברכת ברוכים הבאים את מבקר המדינה שלנו ואת צוותו, ואת מנהלת הוועדה לענייני ביקורת המדינה.
יולי יואל אדלשטיין: אתחיל בנושא שאינו קשור ישירות לדוח שקיבלתי זה עתה מידי המבקר.
יולי יואל אדלשטיין: כולנו שולחים מכאן את תנחומינו למשפחות ההרוגים מהאירועים בדרום הארץ בימים האחרונים ומאחלים רפואה שלימה לכל הפצועים.
יולי יואל אדלשטיין: מאחלים להם להחזיק מעמד בנסיבות האישיות הלא פשוטות ומקווים לשקט ושלווה לכל תושבי ישראל ולתושבי הדרום בפרט.
יולי יואל אדלשטיין: בהמשך, ובאותה הנימה, במעמדך אדוני המבקר ובמעמד הצוות הבכיר של משרדך רוצה להזכיר את קודמך בתפקיד, השופט מיכה לינדנשטראוס, שהלך לעולמו לפני מספר ימים.
יולי יואל אדלשטיין: הייתי אז חבר בוועדה לביקורת המדינה – ודאי לא יושב-ראש הכנסת – אני זוכר היטב את פועלו ואת מרצו.
יולי יואל אדלשטיין: גם אתה, אדוני המבקר, התייחסת בתקשורת בדברים מהותיים לכל פועלו ואני מצרף את תנחומי ותנחומי חברי הכנסת ועובדי הכנסת למשפחת לינדנשטראוס.
מבקר המדינה השופט  יוסף חיים שפירא: תודה, אמסור למשפחה.
יולי יואל אדלשטיין: נעבור למעמד הזה שגם כאן, כפי שאמרת לי בחדר, יש משהו מיוחד.
יולי יואל אדלשטיין: אנחנו מודעים לכך שאדוני מעביר לי את הדוח השנתי האחרון, יכול להיות שיהיו דברים שוטפים בדרך אבל את הדוח השנתי אנחנו מקבלים מידך בפעם האחרונה.
יולי יואל אדלשטיין: ואני חייב לומר, אתה יודע, בדרך כלל מדברים במקומותינו על אווירת סוף קורס או סוף מסלול אבל אצלך זה נראה להיפך – לפחות מבחינת עובי הדוח.
יולי יואל אדלשטיין: חשבתי שתגיש לי שני Discon key לפחות אבל זה מאפיין יותר מכל את פועלך כפי שציינתי לא פעם במעמד זה.
יולי יואל אדלשטיין: אתה עושה עבודה יסודית ותמיד, גם כשעובדים על הדוח במשך השנה כולה, ברגע שהוא מגיע לכנסת יש בו דברים מאוד אקטואליים.
יולי יואל אדלשטיין: בימים האחרונים הנושא האקטואלי הוא ביטחון האזרחים ואדוני התייחס גם לסוגיה זו.
יולי יואל אדלשטיין: אומנם לא במובן של ירי הרקטות אלא ביטחון במובן הפשוט של המילה.
יולי יואל אדלשטיין: גם במובן הישן – כוונתי להתייחסות הדוח לפריצות לבתים.
יולי יואל אדלשטיין: יש שם כמה חדשות לא כל כך מעודדות גם לגבי סגירת תיקים וגם לגבי העובדה שבכלל כבר יש אזרחים שאפילו במקרה של פריצה כבר לא ששים לפנות למשטרה מפאת אוזלת היד של הרשויות בנושא.
יולי יואל אדלשטיין: אני חושב שטוב ששטחת נושא זה לנגד אור הזרקורים.
יולי יואל אדלשטיין: דיברת על איומים חדשים מתחומי הסייבר שיכול להיות שאיננו מודעים אליהם מספיק, למרות שהמודעות לתחום עולה.
יולי יואל אדלשטיין: עדיין, איננו מודעים מספיק לכמה אנחנו חשופים בימים אלה בכל דבר וכל תחום.
יולי יואל אדלשטיין: החל ממעשי קונדס והמשך בפשיעה וכלה בדברים ביטחוניים ממש.
יולי יואל אדלשטיין: אני חושב שגם כאן, אדוני המבקר, טוב מאוד שהדברים הללו מוזכרים בדוח ובטוחני שהוועדה החדשה לביקורת המדינה, גברתי מנהלת הוועדה, אנא מסרי את הדוח ליושב-ראש החדש שאיננו יודעים עדיין את זהותו או זהותה.
יולי יואל אדלשטיין: נראה שזה יהיה מישהו משורות האופוזיציה כרגיל.
יולי יואל אדלשטיין: אז ליושב-ראש הוועדה המיועד ולחבריה יש כבר עבודה שהכין להם המבקר היוצא ואני סמוך ובטוח שהוועדה תעשה את העבודה הנדרשת על מנת שהדוח יהיה גם מעשי.
יולי יואל אדלשטיין: לסיכום ולסיום אדוני, אנחנו לא נהפוך את זה למסיבת פרידה, אבל אני ברשותך אעניק לך ספר.
יולי יואל אדלשטיין: הבעיה עם הספר הזה שגם בלי לשאול אותך אני בטוח שאתה קראת אותו.
מבקר המדינה השופט  יוסף חיים שפירא: מגיל שש.
יולי יואל אדלשטיין: אם לא יותר מוקדם.
יולי יואל אדלשטיין: זהו ספר התנ"ך במהדורה המיוחדת שהכנסת הוציאה לקראת שנת ה-70 להיווסדה של הכנסת.
יולי יואל אדלשטיין: ברשותך אעניק לך את זה.
יולי יואל אדלשטיין: אני סמוך ובטוח שאתה לא תהיה פנסיונר טיפוסי שיושב בכורסה עם ספר ביד אבל ברגעי הפנאי, ואני גם מכיר את המומחיות שלך בתחום, תמיד טוב שיהיה תנ"ך לפניך.
יולי יואל אדלשטיין: אז תודה על כל פועלך למען עם ישראל.
מבקר המדינה השופט  יוסף חיים שפירא: כבוד יושב-ראש הכנסת חבר הכנסת יואל יולי אדלשטיין, מנהלת הוועדה הגברת פלורינה הלמן לוין, הנהלת משרדי – המנכ"ל וראשי החטיבות.
מבקר המדינה השופט  יוסף חיים שפירא: מכובדי כולם.
מבקר המדינה השופט  יוסף חיים שפירא: בראשית דבריי אבקש להעלות את זכרו של מבקר המדינה, הנשיא בדימוס מיכה לינדנשטראוס, ממנו נפרדנו בשבוע שעבר.
מבקר המדינה השופט  יוסף חיים שפירא: המבקר מיכה לינדנשטראוס היה אדם משכמו ומעלה.
מבקר המדינה השופט  יוסף חיים שפירא: אדם פורץ דרך, אשר אין רבים כמותו בקרבנו.
מבקר המדינה השופט  יוסף חיים שפירא: המבקר לינדנשטראוס היה ויישאר אחד ממבקרי המדינה המשפיעים ביותר בתולדות מדינת ישראל.
מבקר המדינה השופט  יוסף חיים שפירא: הוא ייזכר כלוחם ללא חת בשחיתות הציבורית ולמען טוהר המידות.
מבקר המדינה השופט  יוסף חיים שפירא: הוא השאיר אחריו מורשת ערכית וציבורית שלא תישכח.
מבקר המדינה השופט  יוסף חיים שפירא: יהי זכרו ברוך! ולעניין ולעניין הדוח שלפנינו: דין וחשבון זה לשנת 2019 הוא הדוח השנתי האחרון שאני חתום עליו כמבקר המדינה וכנציב תלונות הציבור.
מבקר המדינה השופט  יוסף חיים שפירא: דוח זה משקף את הטמעת המדיניות של ביצוע הביקורת על פי העקרונות של חתירה למצוינות ולחדשנות, הקפדה על כללי אתיקה ומינהל תקין ועמידה בנורמות מקצועיות עדכניות.
מבקר המדינה השופט  יוסף חיים שפירא: מדיניות זו מוכיחה את עצמה מדי יום ביומו בביצוע תהליכי בדיקה וביקורת באופן יסודי, מקצועי והוגן, ובפרסומם של דוחות ביקורת ברורים, אפקטיביים ורלוונטיים –,כפי שאמר יושב-ראש הכנסת – אשר יורדים לשורשן של תופעות.
מבקר המדינה השופט  יוסף חיים שפירא: הדו"ח שמונח לפניכם הינו רחב ביותר בהיקפו ומרכז את ממצאי הביקורת על משרדי הממשלה וגופים ציבוריים, וכולל עשרות פרקים.
מבקר המדינה השופט  יוסף חיים שפירא: משרדנו בדק נושאים רבים ומגוונים ובכללם: הבטחת זכויות של אנשים עם מוגבלות בהליכים משפטיים, פתיחת מחלקות ויחידות בבתי החולים הכלליים, היבטים מרכזיים של כוח האדם בהוראה המהווה גורם מרכזי בהבטחת עתידה של מדינת ישראל כמדינה מפותחת ומתקדמת, היבטים ביישום החלטות הממשלה שנועדו לפתרון בעיות הדיור ביישובי המיעוטים, סוגיית יוקר המחיה העסיקה אותנו רבות במהלך שנות כהונתי, ובכלל זה מחירי המזון.
מבקר המדינה השופט  יוסף חיים שפירא: דוח זה כולל אף פרק בנושא פעולות הממשלה לעידוד התחרות בשוק הפירות והירקות ולצמצום פערי התיווך.
מבקר המדינה השופט  יוסף חיים שפירא: אנו מודעים לכך שבגופים רבים מתבצעות פעולות חיוביות לרווחת התושבים, ואנו מקפידים לציין לחיוב פעולות אלה כמצוות סעיף 15(ב)(4) לחוק מבקר המדינה.
מבקר המדינה השופט  יוסף חיים שפירא: מנגד, על כלל הגופים מוטלת האחריות לתקן את הליקויים שהועלו בביקורת, כדי לקדם את השירות הציבורי ובכך לשפר גם את איכות החיים של תושבי ישראל.
מבקר המדינה השופט  יוסף חיים שפירא: אמנם אנו עדיין לא בשלב סיכום הקדנציה, אך פטור בלא כלום אי אפשר.
מבקר המדינה השופט  יוסף חיים שפירא: ולכן ברצוני להודות ולציין לחיוב את שיתוף הפעולה הפורה והענייני עם יו"ר הכנסת, ח"כ יולי אדלשטיין וצוותו ולכל יושבי הראש של הוועדה לענייני ביקורת המדינה של הכנסת בתקופת כהונתי.
מבקר המדינה השופט  יוסף חיים שפירא: הדיונים המעמיקים בוועדה מביאים לא אחת להעצמת השפעתם החיובית של דוחות הביקורת, ומסייעים אף הם למבקר המדינה להשמיע את קולו ללא מורא וללא משוא פנים.
מבקר המדינה השופט  יוסף חיים שפירא: ואוסיף בנימה אישית: תודה מקרב לב לכל עובדי משרד מבקר המדינה ונציב תלונות הציבור, שסייעו בידי בשבע שנים של עבודה מקצועית, יסודית ואחראית בביצוע ביקורת הראויה לכל שבח.
מבקר המדינה השופט  יוסף חיים שפירא: עלו והצליחו גם בעתיד, באומץ אישי וציבורי, בהבלטת ערכי השוויון ובהדגשת עקרונות ההגינות, היושר והצדק המלווים אותנו תמיד.
יולי יואל אדלשטיין: תודה רבה אדוני.
יולי יואל אדלשטיין: אני בטוח שכבר בחודש הקרוב עוד נתראה ונמשיך את הטיפול בדברים נוספים שמשרדך יוציא ויביא לפתחינו.
יולי יואל אדלשטיין: נמשיך את שיתוף הפעולה.
עפר שלח: אנחנו מתחילים את ישיבת הוועדה, חלק ראשון, שבו תיבחר ועדת המשנה לביטחון, יחסי חוץ וקשרי מסחר בין-לאומיים.
עפר שלח: הוועדה הזאת מונה בדרך כלל חמישה חברים.
עפר שלח: על פי בקשה של יושב-ראש הקואליציה, אנחנו נאשר כרגע שלושה חברים, אם יגיע אחר כך אישור לעוד שניים אז נאשר עוד שניים.
עפר שלח: מה שסוכם בין יו"ר הקואליציה לביני, חברי הכנסת שירכיבו את הוועדה הזאת יהיו: אני; את היושב-ראש אנחנו אומרים אחר כך או עכשיו?
תומר רוזנר: אפשר להודיע.
עפר שלח: חבר הכנסת עפר שלח כיושב-ראש ועדת המשנה, חברי הכנסת יעקב מרגי ושלמה קרעי יהיו חברי הכנסת.
עפר שלח: זה ההרכב כרגע.
עפר שלח: ממש בזמן שהכריזו על שמך נכנסת.
שלמה קרעי: בוקר טוב.
עפר שלח: אני חוזר.
עפר שלח: אנחנו מקימים ועדת משנה לביטחון, יחסי חוץ וקשרי מסחר בין-לאומיים.
עפר שלח: הסיכום עם יו"ר הקואליציה, נכון לעכשיו, שלושה חברים בוועדה – אני מקווה שאחר כך יאושר, יוסכם על כל הצדדים שנוסיף אליה אנשים כי זו ועדה עם הרבה מאוד תפקידים.
עפר שלח: היא עוסקת גם בחיסויים, גם בדיון בדוחות חסויים.
עפר שלח: ההרכב: עפר שלח – יושב-ראש, שלמה קרעי, יעקב מרגי.
עפר שלח: מי בעד?
תומר רוזנר: מילה אחת על הסמכויות של הוועדה.
תומר רוזנר: הוועדה היא ועדה סטטוטורית שפועלת לפי חוק מבקר המדינה והיא ממלאת כפי שהיושב-ראש הזכיר, שני תפקידים עיקריים.
תומר רוזנר: אחד, היא מחליטה לגבי דוחות שיש בהם עניינים שקשורים לביטחון המדינה, יחסי חוץ וקשרי מסחר בין-לאומיים, הטלת חיסיון על הדוחות כך שאינם מתפרסמים לציבור; החלק השני והעיקרי של עבודתה הוא לדון באותם דוחות חסויים שבהם יש חלקים שלא התפרסמו לציבור, והם נדונים בוועדת המשנה.
תומר רוזנר: ועדת המשנה פועלת לפי סעיף 5 לחוק הכנסת, כך שהיא ועדה חסויה במובן זה שדיוניה אינם פומביים, וגם כל פעולותיה הן חסויות.
עפר שלח: אנחנו רוצים שוועדת המשנה תתחיל לפעול כבר השבוע – יש את המגבלות – כבר נקבע לה דיון ליום חמישי מכיוון שיש כמות גדולה של דוחות שמחכים להחלטה לגבי החיסוי שלהם.
עפר שלח: הדוחות כבר נמצאים, אפשר לקרוא אותם וצריך לקרוא אותם לקראת יום חמישי.
עפר שלח: אנחנו עוד לא יודעים איך הכנסת תתפקד ביום חמישי אבל אנחנו בכל אופן מתכוננים.
עפר שלח: אי לכך, מי בעד אישור הרכב הוועדה?
עפר שלח: מי נגד?
עפר שלח: מי נמנע?
עפר שלח: בעד – 3
עפר שלח: 3 בעד, מתנגדים – אין, נמנעים – אין.
עפר שלח: אושר.
עפר שלח: על היושב-ראש מצביעים בנפרד?
תומר רוזנר: הצגת את זה.
עפר שלח: אם כך, אושר ואושר.
עפר שלח: את הדיון השני קבענו ל-9:15.
שלמה קרעי: קודם כול, ברכות, אדוני היושב-ראש.
שלמה קרעי: לגבי הדוחות שדיברת עליהם, האם נקבל אותם לפני יום חמישי?
עפר שלח: כן, הם נמצאים.
עפר שלח: אני אתאר את המצב.
עפר שלח: מכיוון שלא הייתה ועדת ביקורת המדינה במשך יותר משנה, הצטברה כמות גדולה של דוחות, שהייתה שאלה לגביהם אם הם חסויים או לא.
עפר שלח: היו 25 דוחות בהתחלה.
עפר שלח: לפי מבקר המדינה בסופו של דבר - גם על פי תשובת לשכת ראש הממשלה, משרד ראש הממשלה שנותן תשובות - 12 דוחות פורסמו כמו שהם, אין עליהם בקשה של חיסוי, לגבי 13 דוחות יש בקשה של חיסוי.
עפר שלח: אני לא חושב שיש אחד שיש בקשת חיסוי לגבי כל הדוח אבל יש חיסוי של סעיפים בתוך הדוח.
שלמה קרעי: מי מעלה את השאלות לגבי החיסיון?
עפר שלח: נעשה תהליך בין משרד מבקר המדינה לבין הגופים, תלוי על מי הביקורת - בין אם זה מחב"ם בצה"ל, מחלקת ביטחון מידע בצה"ל; מלמ"ב במשרד הביטחון, יכול להיות גוף כמו המוסד, שב"כ, גוף כזה שיש עליו ביקורת - והדוחות בסופו של דבר מגיעים אלינו בצורה שבה יש את הדוח בתצורתו הסופית אבל גם יש את התצורה ההתחלתית ואת כל השינויים שהיו בדרך.
עפר שלח: בסופו של דבר זאת פררוגטיבה של ועדת המשנה להחליט מה יהיה חסוי ומה לא.
שלמה קרעי: בעצם זאת בקשה של הגופים שמבקשים?
עפר שלח: הם מציעים הצעת חיסוי.
עפר שלח: מה שכבר קיים במשרדים של הוועדה, אני היום אחליט על איזה – אנחנו לא נספיק את כל ה-13 גם אם יהיה דיון ביום חמישי – באיזה דוחות אנחנו נתחיל.
עפר שלח: יעקב, אני מברך אותך, אושרת כחבר בוועדת המשנה לביטחון, יחסי חוץ וקשרי מסחר בין-לאומיים.
עפר שלח: אנחנו נחליט איזה דוחות, ואני מבקש לקראת הדיון – אם וכאשר יהיה – לקרוא את הדוח עצמו, את כל השינויים, ולהתכונן לזה.
עפר שלח: אני כבר אומר לכם ונגיד בישיבת הוועדה.
עפר שלח: יש לי הרבה ניסיון בעבודה מול צנזורה.
עפר שלח: זה קצת דומה, רק בהבדל אחד.
עפר שלח: שבצנזורה, כשנגיד אתה עיתונאי או כותב ספר כמו שאני הייתי, ואתה מדבר איתם, בסוף הם פוסקים.
עפר שלח: פה אנחנו פוסקים בסוף, אבל הדיון הוא דומה.
עפר שלח: הוא דיון יחד עם הגופים, דיון פתוח, כמובן הדיון עצמו חסוי לגמרי, ענייני בדרך כלל.
עפר שלח: הנושאים – אני אומר לכם – הם נושאים מעניינים, אני עסקתי ברבים מהם בעבודתי בוועדת חוץ וביטחון.
שלמה קרעי: יש את הדוחות מודפסים, שאפשר לקחת?
עפר שלח: אי אפשר לקחת אותם.
עפר שלח: אתה חייב לבוא לקרוא במשרדים.
פלורינה הלמן לוין: הם בחדר הוועדה.
עפר שלח: בחדר הוועדה.
שלמה קרעי: חסוי, חסוי, אנחנו חברי הוועדה.
שלמה קרעי: גם המידע נמצא אצלנו בראש.
שלמה קרעי: אנחנו בכל זאת שומרים.
עפר שלח: את הראש אתה יכול לקחת איתך כשאתה יוצא החוצה, אבל לא יותר מזה.
עפר שלח: אני הייתי שש שנים בחוץ וביטחון – אתה יושב שעות פה בחדרים.
עפר שלח: גם כתבתי מסמכים, אתה לא יכול לכתוב בבית.
שלמה קרעי: חברי הוועדה יכולים להחליט?
תומר רוזנר: אלה כללי אבטחת מידע.
עפר שלח: את זה אנחנו לא נשנה.
שלמה קרעי: זה מקשה מאוד על איכות העבודה.
עפר שלח: אף אחד לא אמר שמקבלים כסף סתם בכנסת.
עפר שלח: יש אנשים שאמרו.
שלמה קרעי: אמרתי את זה הפוך.
שלמה קרעי: אני רוצה לעשות את העבודה אבל שתהיה האפשרות לשבת לקרוא את זה.
עפר שלח: אני בטוח, אבל אין מה לעשות.
עפר שלח: זה הרבה שעות לשבת לקרוא, וגם דוחות מפורטים.
עפר שלח: תודה רבה, הישיבה נעולה.
איתן גינזבורג: בוקר טוב, אני מתכבד לפתוח את ישיבת הוועדה לענייני ביקורת המדינה.
איתן גינזבורג: בהתאם להוראות סעיף 106א(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.
איתן גינזבורג: הוועדה המסדרת החליטה להמליץ בפני הוועדה לענייני הביקורת המדינה לבחור בחבר הכנסת עפר שלח כיושב-ראש הוועדה.
איתן גינזבורג: עפר שלח הוא חבר כנסת ותיק, מגיע עם רקע פרלמנטרי וגם עם רקע של עיתונות ביקורתית נוקבת ביחס למערכות שונות.
איתן גינזבורג: נראה לי שבהקשר הזה נכונו לוועדה דיונים מעניינים והיושב-ראש יוכל לאתגר את המערכת ולבקר את הממשלה ואת המדינה בצורה מאוד מאוד מעניינת.
איתן גינזבורג: אני מעלה את שמו כמועמד להיות יושב-ראש הוועדה.
איתן גינזבורג: מי בעד המינוי?
איתן גינזבורג: אני קובע כי נבחרת להיות יושב-ראש הוועדה לענייני ביקורת המדינה.
עפר שלח: יושב-ראש הכנסת, בבקשה.
יריב לוין: עפר ידידי, אני מוכרח לומר לך שבמובן מסוים גורלך כגורלי, בהיבט הזה שעל דעת כולם אתה, עם הידע, הבקיאות והעיסוק, היית אמור להיות יושב-ראש ועדת החוץ והביטחון, אבל בדרך כלל בעולם הפוליטי אדם מגיע כמעט לכל תפקיד אפשרי, חוץ מאשר לזה שהוא אמור היה - - -
: חוץ מאשר לזה שהוא מתאים לו.
יריב לוין: כך גם אני; הייתי פה בהרבה מאוד תפקידים בכנסת, לראשות ועדת החוקה לא הגעתי אף פעם.
יריב לוין: אבל אני יכול לומר לך שגם אף פעם לא הצטערתי, כי גיליתי עולמות מדהימים בכל מקום שהגעתי אליו.
יריב לוין: אני יודע שמאוד רצית לבוא הנה, ובעיניי לפחות, הוועדה הזו היא אולי הליבה של העשייה בכנסת, במובן זה שהיא אחראית לכל עולם הפיקוח, שהוא עולם – כולנו כאן יודעים – שהכנסת לא מספיק חזקה בו, לא מספיק פועלת בו כפי שפרלמנטים בעולם נוהגים לעבוד בו.
יריב לוין: אני חושב שהכניסה שלך לתפקיד הזה היא הבאה של יכולות, הבנה והכרות של המערכות, שיכולה לדחוף את העולם של הביקורת השוטפת על עבודת הממשלה באופן רציף.
יריב לוין: הוועדה הזו, כמובן, עובדת בממשק הדוק עם מבקר המדינה, שהוא אמון על הביקורות, שהן ביקורות בדיעבד בדרך כלל, נקודתיות ומעמיקות יותר.
יריב לוין: אני חושב שהצירוף של שני הדברים האלה יחד הוא חשוב.
יריב לוין: אני יכול לומר שכאשר הייתי בממשלה חשבתי שהביקורת שישנה מהכנסת לא מספיקה, ואני חושב שהביקורת הזו היא גם כלי חשוב לשרים ולממשלה בכלל כדי לשפר את העבודה שלהם ולהגיע לתוצאות יותר טובות.
יריב לוין: אני בטוח שאתה, עם הידע שלך, הניסיון שלך ובעיקר – בעיניי, הדבר הכי חשוב – עם חשיבה יצירתית ומחוץ לקופסה, תדע להאיר נקודות, לשים על השולחן דברים ולהביא לכך שדברים ישתפרו גם בתהליכים, אבל מה שיותר חשוב, בתוצאה הסופית, שזו בסוף התכלית וזו המטרה.
יריב לוין: אני מאחל לך הצלחה גדולה, אבל לא מדי.
עפר שלח: אתה מאחל לי בעיקר קדנציה ארוכה בתפקיד.
יריב לוין: אני מאחל לך כמה קדנציות.